ธนชาตทำแผนใช้พันธมิตรดึงลูกค้าไปนอก
ธนชาต เล็งใช้เครือข่ายพันธมิตรหาข้อมูลป้อนลูกค้าลงทุนในประเทศต่างประเทศ
29 เม.ย. 2556

ธนชาต เล็งใช้เครือข่ายพันธมิตรหาข้อมูลป้อนลูกค้าลงทุนในประเทศต่างประเทศ 
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารมีแผนใช้เครือข่ายพันธมิตรหาข้อมูลป้อนให้กับลูกค้า เพื่อส่งเสริมให้ลูกค้าไปลงทุนในต่างประเทศ นอกเหนือจากการลงทุนในประเทศ เช่น บริษัทหลักทรัพย์ (บล.) ไดวา กรุ๊ป ของญี่ปุ่น ศึกษาตลาดในญี่ปุ่นว่าลูกค้ามีความต้องการผลิตภัณฑ์อย่างไรบ้าง เพราะในปัจจุบันมีคนไทยที่ซื้อหุ้นในต่างประเทศจำนวนมาก 
ดังนั้น จึงอยากให้มีข้อมูลครบถ้วนให้กับลูกค้า ซึ่ง บล.ไดวา จะมีข้อมูลงานด้านวิจัยต่างๆ ที่ป้อนให้กับ บล.ธนชาต รองรับการขยายฐานลูกค้าทั่วโลก ส่วนธนาคารสโกเทีย ในฐานะผู้ถือหุ้นใหญ่ในธนชาต มีโบรกเกอร์ที่แคนาดา ถ้าหากมีข้อมูลด้านการลงทุนเพิ่มก็จะเพิ่มความหลากหลายกับลูกค้ามากขึ้น โดยอยู่ระหว่างการศึกษาข้อมูล คาดว่าจะแล้วเสร็จใน 6 เดือนข้างหน้า 
สำหรับแผนการตลาดสินเชื่อรถยนต์ยังต้องรักษาส่วนแบ่งการตลาดให้อยู่ในอันดับ 1 ส่วนที่มีกระแสข่าวว่าสถาบันการเงินแห่งหนึ่งต้องการขึ้นมาแทนที่ในตลาดนั้น เป็นสิทธิ์ของสถาบันการเงินแห่งนั้นไม่ขอออกความเห็น แต่ยอมรับว่าการแข่งขันในตลาดเป็นเรื่องปกติ แต่ธนาคารมั่นใจว่าการที่ทีมงานที่พร้อมและดูแลลูกค้าอย่างใกล้ชิดทำให้ธนาคารสามารถรักษาส่วนแบ่งการตลาดไว้ได้ ปัจจุบันตลาดรถยนต์เป็นตลาดใหญ่ทำให้สถาบันการเงินหลายแห่งที่มีเงินทุนได้เข้ามาทำธุรกิจเช่าซื้อรถยนต์กันมาก โดยในช่วงต้นปีที่ผ่านมาธนาคารได้มีการปรับเปลี่ยนเทคโนโลยีในการให้บริการลูกค้ามีความรวดเร็วขึ้น และลูกค้าที่ขอสินเชื่อสามารถรู้ผลภายใน 1 วันว่า ผ่านการอนุมัติหรือไม่ ส่วนภาระหนี้เสียจากการปล่อยสินเชื่อรถยนต์คันแรกนั้นมีประมาณ 10 คัน ซึ่งถือว่าเป็นสัดส่วนที่น้อยมากหากเทียบกับยอดปล่อยสินเชื่อไปทั้งหมด 100,000 คัน
สำหรับการปล่อยสินเชื่อรถยนต์ในช่วงไตรมาส 1/56 ที่ผ่านมาเติบโตดี ทำให้พอร์ตสินเชื่อคงค้างในเดือนมี.ค. อยู่ที่ 412,430 ล้านบาท เพิ่มขึ้น 36.20% หากเทียบกับช่วงเดียวกันปีก่อนอยู่ที่ 302,818 ล้านบาท ซึ่งตลาดสินเชื่อในปีนี้ยังเติบโตดีตามภาวะเศรษฐกิจและความต้องการของประชาชนที่ต้องการซื้อรถยนต์ยังมีอยู่ โดยเฉพาะรถยนต์ใหม่มีอัตราการเติบโตที่เร็ว ซึ่งในส่วนของธนาคารจะเน้นทำตลาดรถแลกเงินหรือสินเชื่อจำนำทะเบียนรถให้มากขึ้น เพราะตลาดยังมีช่องทางการเติบโตได้อีก และได้กำไรดีกว่าแม้ว่าจะมีความเสี่ยงสูง